सगुण रूप में श्रीकृष्ण विष्णु के अवतार मात्र नहीं हैं। वे साक्षात विष्णु हैं। स्वाति तिरुनाल ने श्रीकृष्ण के विविध रूपों में मुरलीधर, गिरिधारी, गोपीचितचोर और कालियदमन रूपों का अपने गीतों में तत्परता से चित्रण किया है। इनमें भी उनका मुरली मनोहर रूप सबसे आकर्षक तथा मनोरम है। भक्ति की तन्मयता में कवि को समूचा ब्रज कान्ह की बाँसुरी की तान से गुंजित प्रतीत होता है। उनकी मुरली की धुन देवताओं और तपस्वियों को भी अपनी मधुरता से विकल कर देती है, फिर ब्रजांगनाओं का तो कहना ही क्या? बाँसुरी की तान छेड़ते ही कृष्ण के रोम-रोम से दिव्य छटा फूट पड़ती है, जिसे निरखकर ब्रज का कण-कण पुलकित हो जाता है-